**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 18.05.2017

**Správa o výsledku kontroly účelnosti použitých verejných financií mesta Stupava na ekonomické a organizačné poradenstvo**

**Predkladateľ**: **Materiál obsahuje**: 1. návrh uznesenia

Mgr. Margita Hricová 2. dôvodová správa

hlavná kontrolórka 3. správa o výsledku kontroly

**Zodpovedná:**

Mgr. Margita Hricová

hlavná kontrolórka

**Spracovateľka:**

Mgr. Margita Hricová

hlavná kontrolórka

**Návrh uznesenia**

Mestské zastupiteľstvo v Stupave po prerokovaní materiálu

**berie na vedomie**

Správu o výsledku kontroly účelnosti použitých verejných financií mesta Stupava na ekonomické a organizačné poradenstvo.

**Dôvodová správa**

 V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v znení neskorších predpisov je úlohou hlavného kontrolóra predložiť správu o výsledkoch kontroly priamo mestskému zastupiteľstvu na jeho najbližšom zasadnutí. V zmysle Pravidiel kontrolnej činnosti hlavného kontrolóra mesta Stupava je správa o výsledkoch kontroly predkladaná MsZ vyhotovená ako verejný informatívny materiál so zreteľom na dodržanie osobitných predpisov upravujúcich napr. ochranu osobných údajov, obchodné tajomstvo, daňové tajomstvo a pod. v súlade s princípom dodržiavania práva na informácie a verejnú kontrolu.

Oprávnenie ku kontrole účelnosti použitých verejných financií mesta Stupava vyplýva hlavnej kontrolórke z ustanovenia § 18d ods.2 písm. a) zákona o obecnom zriadení, podľa ktorého kontrolnej činnosti podlieha Mestský úrad v Stupave.

 Kontrola účelnosti použitých verejných financií mesta Stupava na ekonomické a organizačné poradenstvo poskytované spoločnosťou Global Procurement, s.r.o. bola vykonaná v súlade s § 18d ods.1 zákona č. 369/1990 Zb. o obecnom zriadení v z.n.p., v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov, podľa Pravidiel kontrolnej činnosti hlavného kontrolóra mesta Stupava a na základe podnetu a uznesenia Mestského zastupiteľstva Stupava č. 186/2016.

**Správa o výsledku kontroly účelnosti použitých verejných financií mesta Stupava na ekonomické a organizačné poradenstvo poskytované spoločnosťou Global Procurement, s.r.o.**

 V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v z. n. p. je na najbližšie zasadnutie MsZ v Stupave predložená správa o výsledku kontroly účelnosti použitých verejných financií mesta Stupava na ekonomické a organizačné poradenstvo.

|  |  |  |
| --- | --- | --- |
| **Oprávnená osoba:** | hlavná kontrolórka mesta Stupava Mgr. Margita Hricová, |  |
| **Povinná osoba:** | Mestský úrad Stupava, Hlavná 1/24, 900 31 Stupava, IČO: 305081, DIČ: 2020643724, (ďalej len „ MsÚ Stupava “),  |  |
| **Predmet kontroly:** | kontrola účelnosti použitých verejných financií mesta Stupava na ekonomické a organizačné poradenstvo poskytované spoločnosťou Global Procurement, s.r.o. |  |
| **Cieľ kontroly:** | skontrolovať dodržiavanie hospodárnosti, efektívnosti, účinnosti a účelnosti pri hospodárení s verejnými financiami, |  |
| **Kontrolované obdobie:** | rok 2015, 2016, a rok 2017 do ukončenia kontroly, |  |
| **Miesto a čas vykonania kontroly:** | MsÚ Stupava, kancelária oprávnenej osoby, od 20.01.2017 do 12.04.2017, |  |
| **Dátum doručenia návrhu správy:** | 12.04.2017, |  |
| **Dátum prijatia námietok:** | 21.04.2017, |  |
| **Dátum zaslania správy:** | 27.04.2017. |  |

**Použitá legislatíva ku kontrole:**

1. Zákon č. 40/1964 Zb. Občiansky zákonník,
2. zákon č. 369/1990 Zb. o obecnom zriadení v znení neskorších predpisov,
3. zákon č. 502/2001 Z. z o finančnej kontrole a vnútornom audite a o zmene a doplnení niektorých zákonov (ďalej len „zákon o FK“) platný v kontrolovanom období,
4. zákon č. 211/2000 Z. z. o slobodnom prístupe k informáciám a o zmene a doplnení niektorých zákonov,
5. zákon č. 431/2002 Z. z. o účtovníctve,
6. zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov (ďalej len „zákon o RPÚS“),
7. smernica mesta Stupava č. 3/2012 o vykonávaní predbežnej a priebežnej finančnej kontroly (tohto času je platná smernica č. 3/2016),
8. VZN mesta Stupava č. 4/2008 „Rozpočtové pravidlá mesta Stupava“.

**Kontrolné zistenia:**

Ku kontrole bol vyžiadaný originál mandátnej zmluvy so spoločnosťou Global Procurement s.r.o., ako aj všetky správy o činnosti v zmysle bodu 2.6. predmetnej zmluvy a doklady z ekonomického oddelenia preukazujúce uskutočnenie finančnej operácie (faktúry, bankové výpisy, kniha dodávateľských faktúr).

Zmluva bola uzavretá v zmysle zákona č. 513/1991 Zb. Obchodný zákonník v z. n. p. ako výsledok postupu verejného obstarávania dňa 15.05.2015 medzi mestom Stupava ako mandantom a obchodnou spoločnosťou Global Procurement s.r.o. so sídlom v Bratislave 811 08, Lazaretská 7, IČO: 43 955 134, v zastúpení konateľa (Ing. Martin Golian) ako mandatára.

Zmluva bola zverejnená s evidenčným číslom [č. 39/2015](http://zmluvy.egov.sk/data/MediaLibrary/127/127538/Mandatna_zmlua_Global_Procurement_15-05-2015_Zml_39_Zverejnen%C3%A1.pdf) dňa 18.05.2015 v súlade s § 47a zákona č. 40/1964 Zb. Občiansky zákonník a účinná od 19.05.2015.

Kontrolou bol zistený nedostatok, ktorý spočíval v nedostatočnom rozpočtovom krytí na rok 2015. Výdavková rozpočtová položka ekonomickej klasifikácie (ďalej len „EK“) 637011 (štúdie, posudky, analýzy, expertízy) a funkčnej klasifikácie (ďalej len „FK“) 01.1.1. a 06.2.0 predstavovala predpokladaný výdavok v celkovej výške 4.050,- €. Zmluva bola uzavretá na dobu určitú do 30.04.2016 alebo do vyčerpania finančného limitu 19.999,- € bez DPH, podľa toho, čo nastane skôr. Zmena rozpočtu bola predložená na najbližšie zasadnutie MsZ Stupava dňa 18. júna 2015, kedy boli uznesením č. 60/2015 schválené výdavky na už uzavretú zmluvu. Na základe tejto skutočnosti oprávnená osoba konštatovala, že **v rozpočte mesta Stupava na rok 2015 neboli v čase uzatvorenia zmluvy schválené finančné prostriedky na kvalifikované ekonomické a organizačné poradenstvo, čím mesto nekonalo v súlade s § 12 ods. 2 zákona o RPÚS**, podľa ktorého mesto hospodári s rozpočtovými prostriedkami podľa schváleného rozpočtu. V návrhu správy bolo oprávnenou osobou ďalej konštatované formálne vykonanie predbežnej finančnej kontroly, a to opečiatkovaním zmluvy a vyjadrením, že tento úkon majetkovej povahy je v súlade so schváleným rozpočtom a s inými náležitosťami podľa § 9 ods. 1 zákona o FK.

Povinná osoba podala v predĺženej lehote námietku na uvedené kontrolné zistenie s tým, že do doby schválenia 1.zmeny rozpočtu, ktorá sa realizovala v júni 2015, bolo rozpočtové krytie garantované, nakoľko v schválenom rozpočte na rok 2015 boli na predmetnej rozpočtovej položke schválené finančné prostriedky. Tiež tu existovala možnosť rozpočtových presunov realizovaných primátorom mesta do výšky ekvivalentu 250.000,- Sk, t. j. 8.298,48,- € v súlade s VZN č. 4/2008. **Námietka je čiastočne opodstatnená**, pretože súčet rozpočtovaných výdavkov 4.050,- € a možnosť rozpočtových presunov 8.298,47,- € predstavuje vyššiu sumu ako skutočne vynaložené finančné prostriedky na ekonomické a organizačné poradenstvo. Maximálny možný objem bol však 19.999,- € bez DPH.

Spoločnosť Global Procurement s.r.o. vystavila mestu celkovo 4 faktúry v celkovej sume: 11 130,- €. Ku každej faktúre je priložený likvidačný list faktúry s prideleným evidenčným číslom 575, 694, 839 a č. 925, na ktorom je potvrdené vykonanie predbežnej finančnej kontroly v súlade so zákonom o FK, predkontácia predpisu a rozpočtová klasifikácia (FK 0620 – rozvoj obcí, EK 637011 – štúdie, expertízy, posudky). Prílohou každej faktúry je správa o činnosti za mesiace máj, jún, júl a august 2015. Správa o činnosti obsahuje dátum, vykonávanú činnosť (personálny pohovor, analýza a preštudovanie osobných spisov zamestnancov, analýza interných smerníc mesta, návrh mzdových rozpätí pre zamestnancov MsÚ, príspevkovej organizácie MKIC a obchodnej spoločnosti TSS s.r.o., návrh nového systému hodnotenia zamestnancov, vypracovanie záverečnej správy, stretnutia s vedením mesta) a počet hodín vykonávanej činnosti. Faktúry spĺňajú náležitosti účtovného dokladu podľa § 10 zákona č. 431/2002 Z. z. o účtovníctve.

Podľa zákona o FK sa *účelnosťou* rozumie vzťah medzi určeným účelom použitia verejných financií a skutočným účelom ich použitia. Verejné financie boli použité na určený účel, a teda možno konštatovať zhodu medzi skutočným účelom použitia verejných financií a určeným účelom ich použitia.

Podľa zákona o FK sa *hospodárnosťou* rozumie vynaloženie verejných financií na vykonanie činností alebo obstaranie tovarov, prác a služieb v správnom čase, vo vhodnom množstve a kvalite za najlepšiu cenu. Nakoľko bola zmluva uzavretá ako výsledok postupu verejného obstarávania, možno konštatovať hospodárnosť; takisto aj vzhľadom na to, že nebola vyčerpaná celá možná suma, ale len 55% z celkového finančného limitu. Verejné financie boli čerpané v správnom čase, nakoľko vykonaný audit poskytol štatutárnemu orgánu mesta počas jeho prvého polroka pôsobenia dostatok informácií na optimalizáciu vybraných ekonomických a personálnych procesov mesta a jeho organizácií.

Podľa zákona o FK sa *efektívnosťou* rozumie najvýhodnejší vzájomný pomer medzi použitými verejnými financiami a dosiahnutými výsledkami.

Podľa zákona o FK sa *účinnosťou* rozumie plnenie určených cieľov a dosahovanie plánovaných výsledkov vzhľadom na použité verejné financie.

Hmotným výsledkom uzavretej zmluvy je písomná záverečná správa, v ktorej sú uvedené odporúčania vyplývajúce pre vedenie MsÚ Stupava. Väčšina z odporúčaní bola zavedená do praxe, ako napr. zlúčiť centrálny register zmlúv (tabuľku v exceli) a zoznam skompletizovať doplnením chýbajúcich záznamov na základe fyzického auditu všetkých zmlúv, ďalej napr. zanalyzovať možnosť prenosu riešenia susedských sporov z ÚRŽP na právnika, ďalej napr. zabezpečiť nevyhnutnú rekonštrukciu skladu CO - sklad CO sa nachádza v areáli obchodnej spoločnosti Technické služby Stupava s.r.o., kde bola realizovaná revízia a oprava elektroinštalácie a následne bola vykonaná kontrola z Okresného úradu, odbor krízového riadenia a CO - závady boli odstránené – stav veľmi dobrý. Na základe aplikovaných odporúčaní možno vyhodnotiť, že poradenstvo poskytnuté spoločnosťou Global Procurement s.r.o. bolo efektívne a účinné.

Niektoré odporúčania neboli akceptované (zostaviť projektový tím MsÚ pre projekt elektronizácie samospráv, iniciovanie zriadenia zamestnaneckej rady, zabezpečiť audit dochádzkového systému, diverzifikovať príplatok za riadenie podľa počtu podriadených zamestnancov a zložitosti agendy a neurčovať ho paušálne, vytvoriť nové kalkulačné vzorce na nájomné a služby súvisiace s nájomným kvôli rovnakému metodologickému prístupu všetkých organizácií mesta), niektoré sú tohto času neaktuálne (prerokovať licenčné podmienky a rozsah používaných modulov so spoločnosťou Trimel – v súčasnej dobe sa používa nový modul, Corageo) a niektoré odporúčania sú ešte len v riešení (zefektívniť upratovacie služby na MsÚ a v ostatných organizáciách mesta, zaviesť automatické denné zálohovanie dát).

Povinná osoba podala v predĺženej lehote námietku na návrh opatrenia uvedený v návrhu správy, z dôvodu, že mesto malo v čase podpísania zmluvy zabezpečené rozpočtové krytie do výšky 4.000,- € na realizáciu auditu, pričom potreba väčšieho výkonu poskytovateľa (väčšieho hodinového rozsahu preukázateľne poskytnutých služieb mestu), ktorú povinná osoba nemohla predpokladať v čase uzatvorenia zmluvy, bola následne pokrytá prostredníctvom rozpočtového opatrenia. **Námietka je opodstatnená** a navrhnuté opatrenie je preklasifikované na odporúčanie.

**Odporúčanie:**

1. uzatvárať všetky zmluvy, z ktorých vyplýva finančný záväzok pre mesto, až po vyčlenení výdavkov z rozpočtu na krytie týchto finančných záväzkov v súlade s § 12 ods. 2 zákona o RPÚS.

Povinná osoba ďalej namietala lehotu na predloženie prijatých opatrení na nápravu zistených nedostatkov a na odstránenie príčin ich vzniku do 27.04.2017 a lehotu na predloženie písomného zoznamu splnených opatrení do 25.05.2017. Dôvod – zistenia sa týkajú uplynulého obdobia, krytie záväzkov bolo realizované zmenou rozpočtu, a preto nie je možné prijať žiadne opatrenia. **Námietka je opodstatnená** z dôvodu, že návrh opatrenia bol preklasifikovaný na odporúčanie.

**Záver:**

Kontrolou bolo zistené dodržanie účelu poskytnutých použitých verejných financií mesta Stupava na ekonomické a organizačné poradenstvo poskytované spoločnosťou Global Procurement, s.r.o. Návrh správy bol vypracovaný z dôvodu zisteného nedostatku, na ktorý povinná osoba podala čiastočne opodstatnenú námietku.

V Stupave, dňa 11.05.2017